Document ID: /roh_data/filtered/fineweb-2-filterrobots_roh.jsonl.gz/13011

Kantonsbibliothek
Biblioteca chantunala
Biblioteca cantonale
Dapi l'onn 2010 cumpara la bibliografia grischuna cun ina meglra classificaziun che tegna quint da las pretensiuns d'ina bibliografia regiunala e che facilitescha la tschertga da litteratura davart in tema specific. Sco bibliografia regiunala cuntegna ella pia en emprima lingia publicaziuns che s'occupan tematicamain dal Grischun.
En la bibliografia vegnan integradas tant publicaziuns independentas (monografias, periodica) sco er publicaziuns dependentas (artitgels da revistas, contribuziuns en monografias), las ultimas dentant per regla mo, sch'ellas cumpiglian in text d'almain 4 fin 5 paginas. Analisadas vegnan oravant tut revistas scientificas.
Registrada vegn er litteratura grischa – vul dir publicaziuns che na vegnan betg vendidas en librarias – sche nus survegnin enconuschientscha da quella.
Betg nudads vegnan percunter statuts d'uniuns, chalenders d'occurrenzas, broschuras da reclama e chaussas sumegliantas.
Ovras che sa refereschan a persunas dals secturs da la litteratura, da la musica e da l'art vegnan registradas, sche la persuna pertutgada viva resp. ha vivì en il Grischun; en cas che questa persuna è partida davent dal chantun mo, sch'igl exista resp. sch'igl ha dà anc vinavant ina relaziun tar la regiun (en l'ovra sezza ubain tras la participaziun a la vita culturala). En cas da publicaziuns che cumparan sco ediziun privata, ans resalvain nus da far in'elecziun.
Tut ils titels da la Bibliografia grischuna vegnan integrads cun differentas notaziuns en ina classificaziun regiunala. Selecziunai en la tschertga extendida dal catalog online la «Bibliografia grischuna», per survegnir tut ils resultats d'ina notaziun specifica. Per in access svelt cliccai en la survista sutvart sin il simbol da marella.
Redacziun: Seraina Forster